– ВахIаб, уьш хIун зударий бу, и ахь буьйцуш берш? –хаьттира новкъахь Эдас. – Уьш-м тхан кертара ши йоI саннарш яра, – элира ВахIаба, ирх бIаьрг а хьажош. ДогIа лайнехьа долуш дара. Эдина хууш дара, ВахIабан ши йоI луларчу юьртахь марехь хилар. Кхин доьзалхо ван а вацара ВахIабгIеран. Цу шина йоIал хьалха хилларш беллера. ХIинца йоккхачу кертахь шаьш дисина Iаш дара ВахIаб а, Хеда а. – Селхана цIа еанера и шиъ, лелаш долчу хабаршна а, гIуллакхашна са а гатделла. Цхьаннан карахь кIант вара…Эццигехь къурд бира ВахIаба, болар а кIеззиг сихдира. Къона, цIечу басахь горга юьхь а йолуш, хIинца а дика лаьтташ кIайн цергаш а, иштта кIайн, чIениг тIехь иръеш лергина маж а йолуш, юккъерачу, гIеххьа дуьзначу дегIахь стаг вара ВахIаб. – ХIуъа хилахь а, шайн-шайн хIусамашкахь хила ас дIахьовсийна бара уьш. Сатассале дара иза…Оцу кешнашкахьха хиллера-кх лечкъина… И хир ду а, я зударшца, берашца кхеран бала хир бу а хьанна моьттура… ХIорш кешнашна тIекхоччушехь, автоматаш тоьхнера-кх тIе. – И автоматаш йолучу хенахь арахь лаьтташ вара со, тхешан кертахь, – элира Эдас. – Со чохь вара хIетахь. Уьш йовлуш хезаш а вара.Вуьшта, божарша, Советан Iедалан эскаро, шайн новкъа хIиттина доьлхучу адамашна, цу тIе зударшна, берашна герзаш деттар ду бохург дагахь долуш вацара. И саннарг дуьйцуш хезна а вацара… Цу берашна туьйхи-кх и герзаш, аьлла, чуьрниг хьаьвзича, иза а човхийра. Ара а валий, ла мукъана а догIахь, аьлла, цо чIогIа хьовзийча, цунна маслаIатана ара а ваьлла, ла а дуьйгIира. Iеб-себ а дацара хезаш. Сатесначу хенахь хIокху собране ваха араваккхалц хаа а ца хиира…